CELEX: 52015PC0677
Language: da
Date: 2015-12-15
Title: Forslag til RÅDETS AFGØRELSE om indførelse af midlertidige foranstaltninger til fordel for Sverige på området international beskyttelse i henhold til artikel 9 i Rådets afgørelse (EU) 2015/1523 og artikel 9 i Rådets afgørelse (EU) 2015/1601 om midlertidige foranstaltninger til fordel for Italien og for Grækenland på området international beskyttelse

EUROPA-KOMMISSIONEN
            Strasbourg, den 15.12.2015
            COM(2015) 677 final
            2015/0314(NLE)
            Forslag til
            RÅDETS AFGØRELSE
            om indførelse af midlertidige foranstaltninger til fordel for Sverige på området international beskyttelse i henhold til artikel 9 i Rådets afgørelse (EU) 2015/1523 og artikel 9 i Rådets afgørelse (EU) 2015/1601 om midlertidige foranstaltninger til fordel for Italien og for Grækenland på området international beskyttelse
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               1.1. Traktatens artikel 78, stk. 3, og de nuværende midlertidige omfordelingsordninger 
            
            
               
                  Artikel 78, stk. 3, i traktaten om Den Europæiske Unions funktionsmåde (TEUF) udgør som en del af den fælles asylpolitik det specifikke retsgrundlag for håndteringen af nødsituationer. På grundlag af forslag fra Europa-Kommissionen kan Rådet efter høring af Europa-Parlamentet vedtage midlertidige foranstaltninger til fordel for den eller de medlemsstater, som står over for en nødsituation i form af en pludselig tilstrømning af tredjelandsstatsborgere til en eller flere medlemsstater. De midlertidige foranstaltninger, der er fastsat i artikel 78, stk. 3, i TEUF er af ekstraordinær karakter. De iværksættes kun, såfremt de problemer, der opstår i medlemsstatens eller medlemsstaternes asylsystem(er) som følge af en pludselig tilstrømning af tredjelandsborgere, bliver særlig akutte og alvorlige. 
               
               
                  På grundlag af artikel 78, stk. 3, i TEUF vedtog Rådet to afgørelser om indførelse af midlertidige foranstaltninger på området for international beskyttelse til fordel for Italien og Grækenland. I henhold til Rådets afgørelse (EU) 2015/1523
                     1
                   skal 40 000 ansøgere om international beskyttelse omfordeles fra Italien og Grækenland til de øvrige medlemsstater. I henhold til Rådets afgørelse (EU) 2015/1601
                     2
                   skal 120 000 ansøgere om international beskyttelse omfordeles fra Italien og Grækenland og fra andre medlemsstater, hvis de står over for en nødsituation.
               
               
                  I henhold til Rådets afgørelse (EU) 2015/1523 omfordeles 1 369 personer og i henhold til Rådets afgørelse (EU) 2015/1601 omfordeles 4 358 personer fra Italien og Grækenland til Sverige. 
               
               
                  En medlemsstat kan i henhold til artikel 4, stk. 3, punkt 2, med behørig begrundelse meddele Kommissionen og Rådet, at den står over for en nødsituation i form af en pludselig tilstrømning af tredjelandsstatsborgere som følge af en pludselig forskydning af migrationsstrømmene. Kommissionen vurderer de årsager, der anføres, og forelægger i givet fald Rådet forslag. 
               
               
                  I henhold til artikel 9 i Rådets afgørelse (EU) 2015/1523 og artikel 9 i Rådets afgørelse (EU) 2015/1601 gælder det, at hvis en medlemsstat står over for en nødsituation i form af en pludselig tilstrømning af tredjelandsstatsborgere, kan Rådet på forslag af Kommissionen og efter høring af Europa-Parlamentet vedtage midlertidige foranstaltninger til fordel for den berørte medlemsstat, jf. artikel 78, stk. 3, i TEUF. Sådanne foranstaltninger kan, når det er relevant, omfatte en suspension af den pågældende medlemsstats deltagelse i omfordelingen i henhold til denne afgørelse samt mulige kompensationsforanstaltninger for Italien og Grækenland.
               
               
                  I et brev dateret den 5. november 2015 meddelte Sverige Kommissionen og Rådet, at man stod over for en situation som beskrevet i artikel 4, stk. 3, i Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og Grækenland på området international beskyttelse, idet man anførte en behørig begrundelse og anmodede om, at omfordelingsordningen blev tilpasset til fordel for Sverige. I et brev dateret den 8. december 2015 anmodede Sverige formelt om at få suspenderet sine forpligtelser i henhold til Rådets afgørelse (EU) 2015/1523 og (EU) 2015/1601.
               
            
            
               1.2. Anvendelse af artikel 9 i Rådets afgørelse (EU) 2015/1523 og (EU) 2015/1601 med hensyn til Sverige
            
            
               
                  Sverige står over for en nødsituation i form af en pludselig tilstrømning af tredjelandsstatsborgere til landet. 
               
               
                  Den betydelige stigning i omfanget af irregulær passage af EU's grænser og sekundære bevægelser internt i EU har ført til en kraftig stigning i antallet af ansøgere om international beskyttelse i Sverige. 
               
               
                  Tal fra Eurostat bekræfter, at der er sket en kraftig stigning i antallet af asylansøgere i Sverige. Antallet af ansøgere om international beskyttelse steg med mere end 60 % fra 68 245 ansøgere i perioden fra den 1. januar til den 31. oktober 2014 til 112 040 ansøgere i perioden fra den 1. januar til den 31. oktober 2015.
               
               
                  Desuden har det månedlige antal ansøgere om international beskyttelse for nylig nået et endnu højere niveau: Antallet af ansøgere blev fordoblet mellem august (11 735) og september (24 261) og nåede 39 055 i oktober 2015 (en stigning på 61 % i forhold til september). 
               
               
                  I Sverige har man i 2015 langt det største antal ansøgere om international beskyttelse pr. indbygger i EU (11 503 ansøgere pr. 1 million indbyggere).
               
               
                  Sverige står ligeledes i en vanskelig situation på grund af den betydelige stigning for nylig i antallet af uledsagede mindreårige, idet hver fjerde ansøger hævder at være en uledsaget mindreårig. 
               
               
                  Den ovenfor beskrevne situation har medført et betydeligt pres på det svenske asylsystem med alvorlige praktiske følger for det daglige arbejde i forbindelse med modtageforholdene og asylsystemets evne til at behandle ansøgningerne. 
               
               
                  Derfor er den aktuelle indvandringssituation i Sverige enestående i EU, og belastningen af landets kapacitet til at behandle ansøgningerne om international beskyttelse og tilbyde passende modtageforhold til personer med et tydeligt behov for international beskyttelse kræver en midlertidig suspension af Sveriges forpligtelser i henhold til omfordelingsordningen og tilbud om operationel støtte, når det er nødvendigt. 
               
            
            
               2. JURIDISKE ASPEKTER AF FORSLAGET 
            
         
         
            
               2.1. Resumé af forslaget
            
            
               
                  Med henblik på at hjælpe Sverige med bedre at kunne håndtere en nødsituation i form af en pludselig tilstrømning af tredjelandsstatsborgere til landet suspenderer man ved den foreslåede afgørelse Sveriges forpligtelser som bestemmelsesland for omfordeling i henhold til Rådets afgørelse (EU) 2015/1523 og Rådets afgørelse (EU) 2015/1601 i en periode på et år. 
               
               
                  Dette giver ligeledes mulighed for at yde operationel støtte til Sverige, hvor det er nødvendigt, i form af relevante aktiviteter, der koordineres af EASO og om nødvendigt af andre relevante agenturer.
               
               
                  Sverige er stadig forpligtet til at modtage 1 369 personer i henhold til Rådets afgørelse (EU) 2015/1523 og 4 358 personer i henhold til Rådets afgørelse (EU) 2015/1601 fra Italien og Grækenland, når den nugældende afgørelse udløber. Sverige skal fremsende en køreplan til Rådet og Kommissionen med konkrete skridt, som landet vil tage for at sikre effektiviteten af sine asyl- og migrantsystemer og for at genoptage sin rolle som bestemmelsesland for omfordeling, når suspensionen ikke længere er gældende. 
               
               
                  Den nugældende afgørelse påvirker ikke situationen for tredjelandsstatsborgere, som allerede er blevet omfordelt til Sverige i henhold til Rådets afgørelse (EU) 2015/1523 og Rådets afgørelse (EU) 2015/1601. 
               
            
            
               2.2. Retsgrundlag 
            
            
               
                  Retsgrundlaget for forslaget til Rådets afgørelse er artikel 78, stk. 3, i traktaten om Den Europæiske Unions funktionsmåde. 
               
            
            
               2.3. Nærhedsprincippet 
            
            
               
                  Ifølge afsnit V i TEUF om et område med frihed, sikkerhed og retfærdighed har Den Europæiske Union visse beføjelser på dette område. Disse beføjelser skal udøves i henhold til artikel 5 i traktaten om Den Europæiske Union, dvs. hvis og i det omfang målene for den påtænkte handling ikke i tilstrækkelig grad kan opfyldes af medlemsstaterne, men på grund af den påtænkte handlings omfang eller virkninger bedre kan nås på EU-plan.
               
               
                  På dette område udøvede Den Europæiske Union disse beføjelser ved at gennemføre Rådets afgørelse (EU) 2015/1523 og Rådets afgørelse (EU) 2015/1601. De aktuelle foranstaltninger består i suspension af en medlemsstats forpligtelser i henhold til disse afgørelser som følge af en nødsituation samt yderligere operationel støtte, som koordineres af EU-agenturerne, og kan derfor kun træffes af Den Europæiske Union. 
               
            
            
               2.4. Proportionalitet 
            
            
               
                  I betragtning af, hvor alvorlig og påtrængende den situation, der er opstået som følge af den ovenfor beskrevne tilstrømning, er, går suspensionen af de nugældende EU-foranstaltninger vedrørende Sverige og yderligere operationel støtte ikke ud over, hvad der er nødvendigt for at nå målet om en effektiv håndtering af situationen. Suspensionen vedrører udelukkende Sverige, den er midlertidig og påvirker ikke rettighederne for ansøgere om international beskyttelse, der allerede er blevet omfordelt til Sverige.
               
            
            
               2.5. Indvirkning på de grundlæggende rettigheder 
            
            
               
                  De grundlæggende rettigheder i henhold til EU's charter om grundlæggende rettigheder ("chartret") for ansøgerne om international beskyttelse, der er omfattet af Rådets afgørelse (EU) 2015/1523 og (EU) 2015/1601, påvirkes ikke. Suspensionen af Sveriges forpligtelser som bestemmelsesland for omfordeling vedrører udelukkende Sverige, er midlertidig og påvirker ikke ansøgere, der allerede er blevet omfordelt til Sverige.
               
            
            
               3.VIRKNINGER FOR BUDGETTET
            
            
               
                  Forslaget medfører ingen merudgifter for EU-budgettet.
               
            
            
               2015/0314 (NLE)
            
            
               Forslag til
            
            
               RÅDETS AFGØRELSE
            
            
               om indførelse af midlertidige foranstaltninger til fordel for Sverige på området international beskyttelse i henhold til artikel 9 i Rådets afgørelse (EU) 2015/1523 og artikel 9 i Rådets afgørelse (EU) 2015/1601 om midlertidige foranstaltninger til fordel for Italien og for Grækenland på området international beskyttelse
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 78, stk. 3,
            
            
               under henvisning til forslag fra Europa-Kommissionen,
            
            
               under henvisning til udtalelse fra Europa-Parlamentet
                  3
               , og
            
            
               ud fra følgende betragtninger:
            
            
               (1)Hvis en eller flere medlemsstater står over for en nødsituation i form af en pludselig tilstrømning af tredjelandsstatsborgere, kan Rådet på forslag af Kommissionen og efter høring af Europa-Parlamentet vedtage midlertidige foranstaltninger til fordel for den eller de berørte medlemsstater, jf. artikel 78, stk. 3, i traktaten om Den Europæiske Unions funktionsmåde.
            
            
               (2)I henhold til artikel 80 i traktaten om Den Europæiske Unions funktionsmåde bør Unionens politikker på området grænsekontrol, asyl og indvandring samt gennemførelsen heraf være underlagt princippet om solidaritet og rimelig ansvarsfordeling mellem medlemsstaterne, og EU-retsakter vedtaget på dette område skal indeholde passende bestemmelser vedrørende anvendelsen af dette princip.
            
            
               (3)På grundlag af artikel 78, stk. 3, i traktaten om Den Europæiske Unions funktionsmåde vedtog Rådet to afgørelser om indførelse af midlertidige foranstaltninger på området international beskyttelse til fordel for Italien og Grækenland. I henhold til Rådets afgørelse (EU) 2015/1523
                  4
                skal 40 000 ansøgere om international beskyttelse omfordeles fra Italien og Grækenland til de øvrige medlemsstater. I henhold til Rådets afgørelse (EU) 2015/1601
                  5
                skal 120 000 ansøgere om international beskyttelse omfordeles fra Italien og Grækenland til andre medlemsstater.
            
            
               (4)I henhold til artikel 9 i Rådets afgørelse (EU) 2015/1523 og artikel 9 i Rådets afgørelse (EU) 2015/1601 gælder det, at hvis en medlemsstat står over for en nødsituation i form af en pludselig tilstrømning af tredjelandsstatsborgere, kan Rådet på forslag af Kommissionen og efter høring af Europa-Parlamentet vedtage midlertidige foranstaltninger til fordel for den berørte medlemsstat, jf. artikel 78, stk. 3, i traktaten om Den Europæiske Unions funktionsmåde. Sådanne foranstaltninger kan, når det er relevant, omfatte en suspension af den pågældende medlemsstats deltagelse i omfordelingen i henhold til denne afgørelse samt mulige kompensationsforanstaltninger for Italien og Grækenland.
            
            
               (5)Sverige står over for en nødsituation i form af en pludselig tilstrømning af tredjelandsstatsborgere som følge af en pludselig forskydning af migrationsstrømmene. Den 8. december 2015 anmodede Sverige formelt om at få suspenderet sine forpligtelser i henhold til Rådets afgørelse (EU) 2015/1523 og (EU) 2015/1601.
            
            
               (6)Den betydelige stigning i omfanget af irregulær passage af EU's grænser og sekundære bevægelser internt i Unionen har ført til en kraftig stigning i antallet af ansøgere om international beskyttelse i Sverige, som hovedsagelig er rejst ind i EU via Italien og Grækenland. 
            
            
               (7)Tal fra Eurostat bekræfter, at der er sket en kraftig stigning i antallet af asylansøgere i Sverige. Antallet af ansøgere om international beskyttelse steg med mere end 60 % fra 68 245 ansøgere i perioden fra den 1. januar til den 31. oktober 2014 til 112 040 ansøgere i perioden fra den 1. januar til den 31. oktober 2015.
            
            
               (8)Desuden er det månedlige antal ansøgere om international beskyttelse for nylig nået op et endnu højere niveau: Antallet af ansøgere blev fordoblet mellem august (11 735) og september (24 261) og nåede 39 055 i oktober 2015 (en stigning på 61 % i forhold til september). 
            
            
               (9)I Sverige har man i 2015 langt det største antal ansøgere om international beskyttelse pr. indbygger i EU (11 503 ansøgere pr. 1 million indbyggere).
            
            
               (10)Sverige står ligeledes i en vanskelig situation på grund af den betydelige stigning for nylig i antallet af uledsagede mindreårige, idet hver fjerde ansøger hævder at være en uledsaget mindreårig. 
            
            
               (11)Den ovenfor beskrevne situation har medført et betydeligt pres på det svenske asylsystem med alvorlige praktiske følger for det daglige arbejde i forbindelse med modtageforholdene og asylsystemets evne til at behandle ansøgningerne. Med henblik på at bidrage til at lette det betydelige pres, som Sverige står over for, bør Sveriges forpligtelser som bestemmelsesland for omfordeling i henhold til Rådets afgørelse (EU) 2015/1523 og 2015/1601 suspenderes i en periode på et år. 
            
            
               (12)Suspensionen bør i givet fald suppleres af yderligere støtteforanstaltninger, der koordineres af EASO og om nødvendigt af andre relevante agenturer. 
            
            
               (13)Sverige skal sende Rådet og Kommissionen en køreplan, hvori man skitserer de foranstaltninger, som landet vil træffe for at sikre effektiviteten af sit asyl- og migrationssystem, og for igen at opfylde sine forpligtelser i henhold til afgørelse (EU) 2015/1523 og (EU) 2015/1601. 
            
            
               (14)Målene for denne afgørelse kan ikke i tilstrækkelig grad opfyldes af medlemsstaterne, men kan på grund af foranstaltningens omfang eller virkninger bedre nås på EU-plan. Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne afgørelse ikke videre, end hvad der er nødvendigt for at nå disse mål. 
            
            
               (15)Denne afgørelse overholder de grundlæggende rettigheder og de principper, som anerkendes i Den Europæiske Unions charter om grundlæggende rettigheder. 
            
         
         
            
               (16)I medfør af artikel 1 og 2 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Det Forenede Kongerige ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.
            
            
               (17)I medfør af artikel 1 og 2 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Irland ikke i vedtagelsen af denne afgørelse, som ikke er bindende for og ikke finder anvendelse i Irland.
            
            
               (18)I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark. 
            
            
               (19)I betragtning af sagens hastende karakter bør denne afgørelse træde i kraft dagen efter offentliggørelsen i Den Europæiske Unions Tidende —
            
            
               VEDTAGET DENNE AFGØRELSE: 
            
            
               Artikel 1
               Genstand 
            
            
               Ved denne afgørelse fastsættes midlertidige foranstaltninger til fordel for Sverige på området international beskyttelse for at støtte landet, så det bedre kan håndtere en nødsituation i form af en pludselig tilstrømning af tredjelandsstatsborgere.
            
            
            
               Artikel 2
               Suspension af forpligtelser i henhold til Rådets afgørelse (EU) 2015/1523 og (EU) 2015/1601
            
            
               Sveriges forpligtelser som bestemmelsesland for omfordeling i henhold til Rådets afgørelse (EU) 2015/1523 og Rådets afgørelse (EU) 2015/1601 suspenderes indtil … [et år fra datoen for nærværende afgørelse fra Rådet] 
            
            
            
               Artikel 3
               Operationel støtte til Sverige
            
            
               Med henblik på at støtte Sverige, så landet bedre kan håndtere det ekstraordinære pres på sine asyl- og migrationssystemer, skal der om nødvendigt ydes specifik støtte til Sverige i form af relevante aktiviteter, som koordineres af EASO og om nødvendigt af andre relevante agenturer.
            
            
            
               Artikel 4
               Supplerende foranstaltninger, der skal træffes af Sverige
            
            
               Senest [en måned fra denne afgørelses ikrafttrædelsesdato] sender Sverige Rådet og Kommissionen en køreplan, hvori man skitserer de foranstaltninger, som landet vil træffe for at sikre effektiviteten af sit asyl- og migrationssystem, og for igen at opfylde sine forpligtelser i henhold til afgørelse (EU) 2015/1523 og (EU) 2015/1601.
            
            
            
               Artikel 5
               Ikrafttræden
            
            
               Denne afgørelse træder i kraft på dagen efter offentliggørelsen i Den Europæiske Unions Tidende.
            
            
               Udfærdiget i Strasbourg, den .
            
         
         
            
               
                     På Rådets vegne
                        
                  
               
                     Formand
               
            
         
         
            
                  
                     (1)
                  Rådets afgørelse (EU) 2015/1523 af 14. september 2015 om midlertidige foranstaltninger til fordel for Italien og for Grækenland på området international beskyttelse (EUT L 239 af 15.9.2015, s. 146).
               
               
                  
                     (2)
                  Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og for Grækenland på området international beskyttelse (EUT L 248 af 15.9.2015, s. 80).
               
               
                  
                     (3)
                  EUT C , , s. .
               
               
                  
                     (4)
                  Rådets afgørelse (EU) 2015/1523 af 14. september 2015 om midlertidige foranstaltninger til fordel for Italien og for Grækenland på området international beskyttelse (EUT L 239 af 15.9.2015, s. 146).
               
               
                  
                     (5)
                  
                  
                        Rådets afgørelse (EU) 2015/1601 af 22. september 2015 om midlertidige foranstaltninger til fordel for Italien og for Grækenland på området international beskyttelse (EUT L 248 af 15.9.2015, s. 80).